**Toomas Uibo** (sündinud 29. augustil 1971 Tallinnas) on eesti lennundusspetsialist, laulja ja poliitik, XV Riigikogu liige.

Haridus
-------

Ta on lõpetanud 1989. aastal Tartu 7. keskkooli, kus õppis süvaõppes muusikat ja koorilaulu. Järgnesid keeleõpe rahvaülikoolis Braheskolan (Brighton, Ühendkuningriik, 1992–1993); IT- ja majanduskursus Stockholmi munitsipaalkoolis (*komvux*; 1993–1994), erapiloodi kursused Eesti Esimeses Aeronautikaklubis (2001–2002), ametipiloodi/lennuinstruktori õpe lennukoolis Flyguppdraget AB (2002–2003); turunduskursus Tallinna Tehnikaülikoolis (1999–2000) ja kriisikommunikatsioonikursus Tallinna Ülikoolis (2018).

Muusika- ja lavakarjäär
-----------------------

### Lapstäht

Ilusa ja eriliselt kõrge lauluhääle (sopran) pärast kutsuti teda lapstäheks. Tartu Poistekooris hakkas laulma kaheksa-aastaselt, sageli valiti ta solistiks. Tema esinemiste kõrgaeg lapslauljana oli aastatel 1980–1984. Kui Toomas Uibo oli kaheksa- ja üheksa-aastane, tõi talle suurema tuntuse esinemine koos isa Väino Uiboga Ugala teatri muusikalavastuses "Laulan sõbraks öö ja päeva". Seda laulukava esitati neli aastat. 

1984. aastal esines ta ka näiteks Nõukogude Liidu esindusorkestriga Moskvas Ametiühingute Maja sammassaalis, kus laulis selliseid klassikalisi palu nagu Franz Schuberti "Ave Maria", Eduardo di Capua "’O sole Mio" jne. 

1985. aastal kehastas ta laulutähest peategelast Mati Põldre muusikalises noortefilmis "Kevad südames". Film tunnistati samal aastal toimunud üleliidulisel (NSV Liit) telefilmide festivalil parimaks laste muusikaliseks mängufilmiks.

Häälemurdest saati loobus ta aastakümneteks solistina laulmisest ja üldse avalikest esinemistest. Kooris laulis ta küll pärast häälemurret veel edasi, kuid on selle perioodi kohta ise tunnistanud: "Kui vaadata mõnd salvestust, üks viimaseid oli Estonias, on juba tunda, et hääl pole enam see, mis ta oli, on tuhm ja helitu."

### Laulja kergemuusikakooris

Aastatel 1989–1995 elas, õppis ja töötas Uibo Rootsis, kus laulis ka noorte kergemuusikakooris.

### Kontsertetendus ilma Toomas Uibo lauluhääleta

Märtsis 2005 kõlasid lapstäht Toomas Uibo kuulsaks lauldud laulud Tallinnas Salme kultuurikeskuses kontsertetendusel "Sealpool Linnuteed" Liisi Koiksoni ja vokaalansambli Noorkuu esituses. Kava lavastas Väino Uibo. Laulja Toomas Uibot sai küll laval näha ja tema kui intervjueeritava häält ka kuulda, aga ühtki laulu ta laval ise ei esitanud.

### Parodeeritav saatesarjas "Su nägu kõlab tuttavalt"

2015. aastal kehastas kunagist lapstähte Toomas Uibot TV3 telesaates "Su nägu kõlab tuttavalt" näitleja Saara Kadak (kes saavutas hooaja finaalis teise koha), lauldes Tooma lapsepõlverepertuaarist laulu "Vari. Võõras mees". Just see etteaste inspireeris Toomas Uibot hiljem Saara Piusiga paljudel kontsertidel duetti (ja vahel ka triot) laulma.

### Taas kontserdilaval

Pärast 35-aastast pausi naasis Toomas Uibo taas suurele lavale. 2020. aastal esines ta TV3 meelelahutussaates "Maskis laulja", kus kehastas Pilve ning laulis selliseid laule nagu "Weather with You" ja "Heroes". Samal aastal järgnesid tal kontserdid koos Johan Randvere ja Evelin Samueliga.

2021. aasta kevadel esines ta koos Saara Piusi ja Mait Malmsteniga kontserdikavas "Laulmata laulud". Kontserdid toimusid üle Eesti ja osutusid märkimisväärselt menukaks. Kavas olid Toomas Uibo jaoks tähenduslikud laulud "Hullumeelne maailm", "Võõras mees", "Vari", "Olen valind tee", "Wicked game", "Kodulaul", "Valeva veelinnu lend", "Müüt", "Ei mullast" jm.

2021. aasta juunis esines ta kaitseväe orkestri saatel heategevuskontserdil "Laulud sõdurile". Suvekontserte "Suvi südames" andis ta koos Jarek Kasari ja oma bändiga.

Aastatel 2021–2022 esines ta soolokontserdiga "Hullumeelne maailm".

2021. aasta detsembris esines Toomas Uibo TV3 heategevussaates „Inglite aeg", kus esitas duetis Nele-Liis Vaiksooga laulu "Ma hõljun taeva all" (autor Howard Blake, laul joonisfilmist "The Snowman", 2007). Sama pealkirja kandis ka Toomas Uibo ja Saara Piusi 2022. aasta jõulukontsertide sari, sarja viimase kontserdi Tallinnas Nõmme Rahu kirikus salvestas Eesti Rahvusringhääling ja selle esmaeeter oli ETV-s 24. detsembril 2022.

### Teatrilavastus "Minul on vari"

2022. aasta juulis esietendus Palmse mõisa pargis tagasivaade Toomas Uibo lapsepõlve – muusikaline teatrilavastus "Minul on vari", kus Toomas Uibo kehastas iseennast ja tema isa rollis oli Mait Malmsten. Teatritüki stsenaristid on Ott Kilusk ja Toomas Uibo, lavastaja Kaili Viidas. Näitetrupis teevad kaasa Hele Kõrve, Egon Nuter, Veikko Täär, Tiina Tõnis jt.

Lavastus osutus esimesel hooajal nii menukaks, et seda mängiti Palmses ka 2023. aasta suvel. Lapseeas Toomas Uibot mängis 2023. aastal Marcus-Kristofer Kaljuraag, vend Märdi rollis on Auris Allan Leppik. Mõlemad laulupoisid on Tartu Poistekoori kasvandikud.

### Toomas Uibo bänd

Toomas Uibo bänd loodi 2021. aasta suvekontsertide ja 2022. aastal esietendunud teatrilavastuse "Minul on vari" jaoks. Ansambli koosseisu kuuluvad peale ta enda Rain Rämmal (klahvpillid), Pent Järve (kitarrid), Hans Kurvits (löökpillid), Kaarel Liiv (basskitarr) ja Allan Järve (flüügelhorn).

### Harrastusnäitlejana filmides ja telesarjades

Toomas Uibo on peale peaosa muusikalises noortefilmis "Kevad südames" (1985) mänginud mängufilmis "Rotilõks" (2011, režissöör Andres Puustusmaa) parteikaaslast ja ETV telesarjas "Mustad lesed" (2015, režissöör Andres Puustusmaa) politseinikku. Harrastusnäitlejana on ta teinud episoodilisi rolle muudeski telesarjades.

Töökohad
--------

* 1991–1993 Bysnickarna AB, tisler-viimistleja
* 1995–2004 OÜ Laueseppe tegevjuht
* 2002‒ ASi Eesti Esimene Aeronautikaklubi (praegu Nordic Aviation Academy OÜ) lennuinstruktor
* 2004–2008 OÜ Kalla Mööbel müügijuht
* 2008–2011 Meiren Engineering OÜ tegevjuht ja juhatuse liige
* 2012–2017 Nordic Machine Systems OÜ tegevjuht ja juhatuse liige
* 2017–2019 ASi Nordic Aviation Group turundus- ja kommunikatsioonijuht
* 2019–2023 Regional Jet OÜ turundus- ja kommunikatsiooniosakonna juhataja
* aprill 2023 – XV Riigikogu liige

Poliitiline tegevus
-------------------

Toomas Uibo oli aastatel 2009–2017 erakonna Isamaa liige. Novembrist 2018 kuulub ta erakonda Eesti 200. 

2021. aastal valiti ta Tallinna linnavolikogu liikmeks. 2023. aastal peatati Uibo liikmesus seoses tema valimisega Riigikokku.

Ta kandideeris 2023. aasta valimistel Riigikokku, kogus valimisringkonnas nr 4 (Harju- (v.a Tallinn) ja Raplamaa) 2420 häält ning osutus valituks. Riigikogus kuulub ta majanduskomisjoni ja riigieelarve kontrolli erikomisjoni. Algul oli ta erakonna Eesti 200 parlamendifraktsiooni aseesimees, kuid septembris 2023 valiti ta sama parlamendifraktsiooni esimeheks.

Euroopa Liidu direktiivide ülevõtmise ja uute õigusaktide eelnõude tutvustamise kontekstis on ta esinenud reisijate privaatsusele tähelepanu juhtivate sõnavõttude ja artiklitega, mis on elavdanud avalikku diskussiooni selles valdkonnas isikuandmete kogumise vajalikkuse, mõju ja võimaluste teemal.

Uibo on 2023. aasta novembris osalenud poliitikute debatil "Kas Eesti peaks avama ukse tuumaenergiale?".

### Riigikogu segakoor

Juunis 2023 loodi Riigikogus tuntud muusikainimeste Kadri Tali ja Toomas Uibo algatusel (mõlemad on erakonnast Eesti 200) laulupidude toetusrühm "Riigikogu koor", mille eesmärk on asutada riigikogu segakoor ja osaleda sellega 2025. aasta üldlaulupeol. Kuna kooris peaks olema vähemalt 24 lauljat, võiksid dirigent Kadri Tali arvates peale riigikogu liikmete nende kooris kaasa lüüa ka riigikogu töötajad ja ministrid. (Varem on riigikogu koori asutanud 2004. aastal dirigent Tarmo Leinatamm, siis saadi kokku 25–30-liikmeline koor, mille põhirepertuaari kuulus kolm laulu ja tegevus piirdus peamiselt Eesti Euroopa Liitu astumist tähistavate esinemistega.) Riigikogu esimees Lauri Hussar on sedastanud, et "Riigikogu laulukoor on koht, kus kõik riigikogu liikmed laulavad sama laulu".

Koor esines 3. septembril 2023 ETV saates "Hommik Anuga" lauluga "Julge laul".

### Muu liikmesus

* 2015–2017 ASi Nordic Aviation Group nõukogu liige
* Eesti Erapilootide Liidu liige

Tegevus uuenduslike lennundusideede tutvustajana
------------------------------------------------

### Vesinikulennundus

Alates 2021. aasta suvest on Toomas Uibo (siis Ffly kommunikatsioonijuhina) selgitanud, mis on vesinikuenergeetika ja vesinikulennundus, ning tutvustanud riigi ja erasektori ühist lennundusteemalist eesmärki: juba 2030. aastal peaks Eestist startima esimene vesiniku jõul lendav reisilennuk. Täiesti uut lennukit selleks Eestis konstrueerima ja ehitama ei hakata, vaid piirdutakse ATR72 tüüpi turbopropellerlennuki ümberehitusega. Kui toona sai ta rääkida alles plaanist, et Nordica tütarfirma Xfly taotleb selleks ka Euroopa Liidu rahastust, siis aasta hiljem (5. juulil 2022) loodi Eestis vesinikumajanduse rajamiseks ühendus Eesti Vesinikuorg (mille asutajaliikmed on Tallinna Sadam, Tallinna Lennujaam, Alexela, Eesti Energia, Tartu linn, Tartu Terminal, Tartu Ülikool, Pärnu vald ja Saaremaa; juhtorganeid toetab tugigrupp, kuhu kuuluvad Xfly, Skeleton Technologies, Stargate Hydrogen, Tallinna Tehnikaülikool, Eesti Lennuakadeemia, TS Laevad, Liwathon, Elmo Rent, HHLA TK, Estiko, Keila linn, Põlva vald, SKYCORP, Tartumaa ja Lääne-Harju vald).

### Lennujagamisteenus

Lennunduse asjatundjana on ta 2023. aasta alguses avalikkusele tutvustanud ka ühe Soome ettevõtte uuenduslikku lennujagamisteenuse ideed, mis töötaks Uberi/Bolti sõidujagamisteenuse eeskujul, kuid õhutakso põhimõttel. Ettevõtmise mõte on ühelt poolt vältida ärilennunduses väikelennukite tühilende ning teisalt luua tellitavad lennuühendused paikadesse, kus on küll lennujaam, kuid mitte regulaarseid liinilende. Eesti sihtkohtadest on kaalumisel olnud näiteks Tartu ning sellega seoses ärilennud Helsingi–Tartu ja Tartu–Riia liinil.

### Toomas Uibo kirjutisi

Toomas Uibol on olnud lennundusteemade tutvustamiseks tehnikaportaalis Accelerista oma rubriigid "Lendamise ABC" (2016–2018) ja "Toomas Uibo lennukool" (2019); sellest tehnikaportaalist võib leida ka tema muid artikleid. Lennundusteemade hulgas on ta käsitlenud näiteks ka väidetavalt lennukiga tekitatavate keemiapilvede vandenõuteooriat.

#### Veel artikleid

* "Piloot kahe prantslasega: hoovõturajal Peugeot RCZ R ja SOCATA TB9" – Accelerista.com, 22. aprill 2016
* "Scania R ja S seeria veokid ehk tulevik, see pole ainult lennukite päralt" – Accelerista.com, 3. oktoober 2016
* "Toomas Uibo: Nordica esimene aasta – riiklik lennukompanii sai rattad maast lahti" – Postimees.ee, 10. veebruar 2017
* "Regional Jet plaanib pilootide põuda leevendada oma lennukooliga" – Accelerista.com, 21. september 2019

Tunnustus
---------

* 1981 – Eesti NSV Teatriühingu eripreemia (Väino ja Toomas Uibole Uibo/Runneli „Laulan sõbraks öö ja päeva" lavastuse eest Viljandi Ugalas)

Isiklikku
---------

Tema isa on näitleja ja lavastaja Väino Uibo, ema kultuurikorraldaja Riina Uibo ning vend Märt Uibo. Tema elukaaslane on olnud Liisa Pakosta, neil on tütar Hiie Marie ja poeg Eke Jakob. Praeguse elukaaslasega on tal poeg Hansel[*viide?*].

Rootsis elades õppis ta puidu- ja mööblidisaini kursustel, sestpeale on mööbli disainimine jäänud tema hobiks.

Tema lemmiktoit on mereannid. Ta mängib harrastajana golfi ja klubis BC Kulp korvpalli.

Viited
------

1. ↑  Toomas Uibo CV Riigikogu kodulehel. Vaadatud 14.07.2023.
2. 1 2 3  Ele Kalda (2. mai 2022). "Toomas Uibo jutustab oma suveetenduses poisist meheks sirgumise loo". *Postimees*.
3. ↑  Toomas Uibo CV Riigikogu kodulehel. Vaadatud 14.07.2023.
4. ↑  "Heliplaadid: "Vanad sõbrad" Tartu Poistekoor ja Uno Uiga 2003 (salvestused aastatest 1973 – 1986)". *Tartu poistekoor*.
5. 1 2  "Toomas Uibo: armastus tõi mu Eestisse tagasi". *Delfi*. 20. aprill 1996.
6. ↑  "Toomas Uibo". *Eesti Filmi andmebaas*.
7. ↑  Filmi "Kevad südames" auhinnad Eesti Filmi Andmebaasis. Vaadatud 03.12.2023.
8. ↑  Riina Uibo: Toomas jäi alati iseendaks. ERR Menu, 09.05.2022.
9. ↑  Toomas Uibo taas laval: lauljaks ma ennast ei pea, pigem lennundustöötajaks Õhtuleht.ee, 13.09.2020.
10. ↑  Kai Ilustrumm. Toomas Uibo laulud on täna õhtul uuesti laval. Intervjuu Väino Uiboga. Linnaleht. 23.03.2005, lk. 2–3.
11. ↑  Galerii: Toomas Uibo ja Saara Pius lõpetasid Nõmme Rahu kirikus jõuluturnee ERR Menu, 22.12.2022.
12. ↑  Fotod. Nägemist, Pilv! Vaata, kes seekord "Maskis laulja" kostüümist välja tuli Õhtuleht.ee, 19.04.2020.
13. ↑  Toomas Uibo taas laval: lauljaks ma ennast ei pea, pigem lennundustöötajaks Õhtuleht.ee, 13.09.2020.
14. ↑  Rahvast nagu murdu: Saara Piusi, Toomas Uibo ja Mait Malmsteni kontserttuur on osutunud ülimenukaks Kroonika/Delfi, 04.08.2021.
15. ↑  "Laulmata laulud" – Toomas Uibo, Saara Pius & Mait Malmsten Piletilevi.ee, 07.04.2021.
16. ↑  Heategevuslikul kontserdil "Laulud sõdurile" esinevad Tanel Padar, Liisi Koikson ja teised ERR Menu, 01.06.2021.
17. ↑  "Suvi südames". Toomas Uibo & bänd ja Jarek Kasar! Hiiumaa.ee, vaadatud 27.06.2022.
18. ↑  Toomas Uibo soolokontsert "Hullumeelne maailm" Stayhappening.com. Vaadatud 27.05.2022.
19. ↑  Heategevussaates "Inglite aeg" esineb värske superstaar Alika Milova: kõik kuulasid teda hing kinni Kroonika/Delfi, 20.12.2021.
20. ↑  Galerii: Toomas Uibo ja Saara Pius lõpetasid Nõmme Rahu kirikus jõuluturnee ERR Menu, 22.12.2022.
21. ↑  Mait Malmsten asub uues suvelavastuses Toomas Uibo isa Väino rolli ERR Menu, 18.04.2022.
22. ↑  "Minul on vari" Eesti lavastuste andmebaasis. Vaadatud 14.07.2023.
23. ↑  Muusikaline lavastus "Minul on vari" tõi kohale sajad suvised teatrisõbrad Kroonika/Delfi, 13.07.2023.
24. ↑  Stella Vaus. Ülimenukas suvelavastus Toomas Uibost jõuab taas rahva ette Postimees/Kultuur, 12.07.2023.
25. ↑  Tartu Poistekoori lauljad lavastuses "Minul on vari" Tartu Poistekoori koduleht, 12.07.2022.
26. ↑  "Minul on vari" Eesti lavastuste andmebaasis. Vaadatud 14.07.2023.
27. ↑  Toomas Uibo filmograafia Eesti Filmi Andmebaasis. Vaadatud 03.12.2023.
28. ↑  Toomas Uibo CV Riigikogu kodulehel. Vaadatud 14.07.2023.
29. ↑  Toomas Uibo e-äriregistris. Vaadatud 14.07.2023.
30. ↑  Toomas Uibo liikmesus Tallinna Linnavalitsuse kodulehel. Vaadatud 14.07.2023.
31. ↑  Eesti 200 vahetas Tallinna volikogus välja kaks liiget ERR Uudised, 07.09.2023.
32. ↑  Anne Raiste. Riigikogu komisjonid said esimehe ERR Uudised, 18.04.2023.
33. ↑  Riigikogu erikomisjonide juhtideks valiti Ligi, Helme ja Reinsalu ERR Uudised, 27.04.2023.
34. ↑  Eesti 200 parlamendifraktsiooni esimeheks sai Marek Reinaas ERR Uudised, 10.04.2023.
35. ↑  Eesti 200 asendas fraktsiooni juhi kohal Reinaasa Uiboga ERR Uudised, 06.09.2023.
36. ↑  Uibo: ametnikud tahavad hakata jälgima nii mere- kui ka maismaareisijaid ERR Uudised, 11.07.2023.
37. ↑  Veiko Kommusaar: inimeste pidevat jälgimist ei hakka toimuma ERR Uudised, 13.07.2023.
38. ↑   Otse kell 10: kas Eesti peaks avama ukse tuumaenergiale?] ERR Uudised, 27.11.2023.
39. ↑  Loora-Elisabet Lomp, Aimar Altosaar. Riigikogu laulupeole ⟩ «Laulukoor on meeldiv tegevus ja loodan, et see meid ühendab!» Postimees.ee, 20.06.2023.
40. ↑  Tuuli Koch. Riigikogu koor tegi esimese proovi Eesti Päevaleht, 23.04.2004.
41. ↑  Loora-Elisabet Lomp, Aimar Altosaar. Riigikogu laulupeole ⟩ «Laulukoor on meeldiv tegevus ja loodan, et see meid ühendab!» Postimees.ee, 20.06.2023.
42. ↑  Lauri Hussar riigikogu segakoorist: meie kindel soov on minna järgmisele laulupeole ERR Menu, 03.09.2023.
43. ↑  Toomas Uibo CV Riigikogu kodulehel. Vaadatud 14.07.2023.
44. ↑  Toomas Uibo: vesinikulennukid on selle kümnendi reaalsus. Kas ka Eestis? Delfi Ärileht, 06.06.2021.
45. ↑  Era- ja avaliku sektori partnerid alustavad Eesti Vesinikuoru arendamist Tallinna Lennujaama koduleht, 06.07.2022.
46. ↑  Jane Saluorg. Soome firma plaanib Tartu ja Helsingi vahel alustada lennukite sõidujagamisteenust ERR Uudised, 31.01.2023.
47. ↑  Toomas Uibo. Lendamise ABC: pildid "keemialennukitest" – kas šokeeriv tõde või alatu pettus? Accelerista.com, 18.05.2016.
48. ↑  Eesti NSV Teatriühingu preemiad parimate loominguliste saavutuste eest Sirp.ee, 2013.
49. ↑  Riina Uibo: Toomas jäi alati iseendaks. ERR Menu, 09.05.2022.
50. ↑  "Toomas Uibo ja Liisa Pakosta lõplikult lahus". *Kroonika*. 20. juuli 2003.
51. ↑  Toomas Uibo: Armastus tõi mu Eestisse tagasi Eesti Päevaleht, 13.04.1996.
52. ↑  Kairi Prints. Toomas Uibo muutusi ei karda ja risti ette ei löö. Mis on peatse riigimehe suurim toidupahe ja millist jubedust on ta elus maitsenud? Oma Maitse / Delfi, 14.03.2023.

Välislingid
-----------

* Vaata koos perega: "Kevad südames" Toomas Uibo peategelasena noortefilmis "Kevad südames" (1985). ERR Menu, 8. aprill 2020
* "Hullumeelne maailm" (Roland Orzabal / Leelo Tungal) Toomas Uibo esituses ETV saates "Hommik Anuga", 13. september 2020
* Toomas Uibo avaldas uue loo "Igavad meist ei saa" Artikkel ja muusikavideo, ERR Menu, 8. jaanuar 2022
* Vahur Laiapea. Kõik tuli armastuse juurde – lavastuse "Minul on vari" arvustus ajakirjas Teater. Muusika. Kino, november 2022

| * v
* r
Riigikogu praegune koosseis |
| --- |
| RE fraktsioon (37) | 

* Akkermann
* Alender
* Haugas
* Joller
* Kadastik
* Kallas
* Keldo
* Kersna
* Kiili
* Kivi
* Kivimägi
* Klaassen
* Kross
* Kruuse
* Kuusemäe
* Laaneots
* Lahe
* Lauri
* Ligi
* Merilind
* Mihkelson
* Pere
* Pillak
* Raidma
* Randpere
* Ruusmann
* Rõivas
* Seeme
* Siemann
* Suslov
* Sutrop
* Sutt
* Sõerd
* Šmigun-Vähi
* Tiidus
* Toomast
* Vaga

 |
| EKRE fraktsioon (16) | 

* Aller
* Epler
* Frosch
* H.-M. Helme
* Mart Helme
* Martin Helme
* Kingo
* Kokk
* Kunnas
* Laneman
* Pohlak
* A. Poolamets
* E. Poolamets
* Põlluaas
* Valge
* Vooglaid

 |
| Eesti 200 fraktsioon (14) | 

* Hussar
* Izmailova
* Lutsar
* Pakosta
* Raid
* Reinaas
* Stoicescu
* K. Tali
* P. Tali
* Tamm
* Taro
* Tein
* Terras
* Uibo

 |
| SDE fraktsioon (9) | 

* Allas
* Kaljulaid
* Kütt
* Lomp
* Maran
* Odinets
* Ossinovski
* Pikhof
* Rand

 |
| Isamaa fraktsioon (8) | 

* Kokk
* Lukas
* Maastik
* Metsoja
* Reinsalu
* Seeder
* Sibul
* Solman

 |
| KE fraktsioon (7) | 

* Belobrovtsev
* Jevgrafov
* Korobeinik
* Kovalenko-Kõlvart
* Laats
* Ratas
* Tšaplõgin

 |
| Fraktsioonitud (10) | 

* Aab
* Eesmaa
* Grünthal
* Hanimägi
* Jufereva-Skuratovski
* Karilaid
* Karuse
* Kiik
* Mölder
* Sarapuu

 |
| 
XV Riigikogu |